Ihmiset kantelevat muun muassa valvonta- ja hälytystoiminnasta.

Suomen Kuvalehti pyysi Poliisihallitukselta tietoja poliisiin kohdistuvista kanteluista ja niiden määristä. Tilastoaineistosta käy ilmi, että poliisin toiminnasta valitetaan tai kannellaan noin kaksi kertaa joka päivä.

Kaikkiin Suomen poliisiyksiköihin tulleiden kanteluiden määrä oli viime vuonna 725. Vuonna 2014 kanteluita kirjattiin 622.

Aiemmilta vuosilta ei ole saatavilla luotettavaa tilastotietoa, sillä poliisihallintoon on tehty viime vuosina uudistuksia ja esimerkiksi lääninhallitusten poliisiosastoja on lakkautettu. Ne vastasivat ennen omalta osaltaan tilastoinnista.

Yhteensä poliisiyksiköt ratkaisivat viime vuonna 433 poliisiin kohdistunutta kanteluasiaa, joista jonkinlaiseen toimenpiteeseen johti 41 tapausta. Vuonna 2014 ratkaistiin 469 asiaa, ja 54 tapauksesta seurasi jonkinlaisia nuhteita poliisille.

Suurin osa kanteluista on koskenut esitutkintaa. Muita kantelukohteita ovat olleet muun muassa pakkokeinot, valvonta- ja hälytystoiminta, lupahallinto sekä poliisimiehen epäasiallinen käyttäytyminen.

Esitutkintaa koskevissa kanteluissa kantelija oli pääosin tyytymätön siihen, ettei esitutkintaa ollut suoritettu tai se oli päätetty saattamatta asiaa syyteharkintaan.

”Yleisellä tasolla voidaan todeta, että pääosin esitutkintaa koskevissa kanteluissa tutkinnanjohtaja oli kuitenkin toiminut lain- ja harkintavaltansa rajoissa”, sanoo Poliisihallituksen poliisiylitarkastaja Mika Heinilä.

Kantelut poliisin toiminnasta ovat hivenen kasvaneet lyhyen tilastoinnin perusteella. Poliisiylitarkastaja Heinilän mielestä kasvun syitä voi olla monia.

”Yksi syy on se, että kynnys kantelun tekemiseen sähköpostitse tai netin kautta on kohtuullisen matala.”

Poliisin omilla verkkosivuilla on nykyään ohjeet siihen, kuinka poliisista voi kannella, jos joku katsoo, että poliisi on virkatoimessaan menetellyt virheellisesti tai laiminlyönyt virkatehtäviensä suorittamisen.

Kantelu tehdään joko ylemmälle poliisiviranomaiselle tai ylimmälle laillisuusvalvojalle. Ylimpiä laillisuusvalvojia ovat eduskunnan oikeusasiamies ja valtioneuvoston oikeuskansleri. Kuka tahansa voi siis tehdä kantelun viranomaiselle. Eri asia on, johtaako kantelu mihinkään.

Jos joku puolestaan epäilee, että poliisi on syyllistynyt rikokseen, niin hänestä voi tehdä rikosilmoituksen. Näin kävi muun muassa heinäkuun 10. päivä, kun esille tullut poliisin suorittama ulkomaalaisvalvonta Helsingissä herätti närkästystä erityisesti sosiaalisessa mediassa.

Muusikko Musta Barbaari eli James Nikander kertoi julkisella Facebook-tilillään, että poliisi vaati hänen äidiltään ja siskoltaan passeja nähtäväksi kertomatta syytä, minkä jälkeen kaksikko oli myös raudoitettu.

Tapahtumien kulusta on tehty poliisille rikosilmoitus. Tutkinnasta vastaa Itä-Uudenmaan poliisilaitos.